
1. A GYÓGYSZER NEVE

Telmizartán Amarox 20 mg tabletta
Telmizartán Amarox 40 mg tabletta
Telmizartán Amarox 80 mg tabletta


2. MINŐSÉGI ÉS MENNYISÉGI ÖSSZETÉTEL

Telmizartán Amarox 20 mg tabletta
20 mg telmizartánt tartalmaz tablettánként.

Telmizartán Amarox 40 mg tabletta
40 mg telmizartánt tartalmaz tablettánként.

Telmizartán Amarox 80 mg tabletta
80 mg telmizartánt tartalmaz tablettánként.

A segédanyagok teljes listáját lásd a 6.1 pontban.


3. GYÓGYSZERFORMA

Tabletta.

Telmizartán Amarox 20 mg tabletta
Fehér vagy törtfehér, kb. 7,1 mm-es, kerek, lapos, ferde szélű tabletta, egyik oldalán „H”, a másik oldalán „162” mélynyomással.

Telmizartán Amarox 40 mg tabletta
Fehér vagy törtfehér, kb. 12,1×5,9 mm-es, ovális alakú, mindkét oldalán domború tabletta, egyik oldalán „H”, a másik oldalán „163” mélynyomással.

Telmizartán Amarox 80 mg tabletta
Fehér vagy törtfehér, kb. 16,3×8,0 mm-es, ovális alakú, mindkét oldalán domború tabletta, egyik oldalán „H”, a másik oldalán „164” mélynyomással.


4. KLINIKAI JELLEMZŐK

4.1 Terápiás javallatok

Hypertonia
Essentialis hypertonia kezelése felnőtteknél.

Cardiovascularis prevenció
A cardiovascularis morbiditás csökkentése felnőtteknél a következő esetekben:
· manifeszt atherothrombotikus cardiovascularis betegség (az anamnézisben szereplő koszorúérbetegség, stroke vagy perifériás artériás betegség); vagy
· 2-es típusú diabetes mellitus dokumentált célszervkárosodással.

4.2 Adagolás és alkalmazás

Adagolás
Essentialis hypertonia kezelése
A szokásos, hatásos dózis naponta egyszer 40 mg. A betegek egy részénél azonban már napi 20 mg adása is előnyös lehet. Ha a vérnyomás nem csökken a kívánt értékre, a telmizartán dózisát maximum naponta egyszer 80 mg-ra lehet növelni. A dózis emelésének mérlegelésekor szem előtt kell tartani, hogy a maximális vérnyomáscsökkentő hatás általában a terápia kezdete után 4–8 héttel alakul ki (lásd 5.1 pont). A telmizartán kombinálható tiazid-típusú diuretikumokkal (pl. hidroklorotiazid), aminek additív vérnyomáscsökkentő hatása van a telmizartánnal együtt alkalmazva.

Cardiovascularis prevenció
A készítmény ajánlott dózisa naponta egyszer 80 mg. Nem ismert, hogy a 80 mg-nál kisebb dózisok hatásosak-e a cardiovascularis morbidiás csökkentésében.
Abban az esetben, ha a telmizartán-kezelés elindítása a cardiovascularis morbiditás csökkentésére történik, javasolt a vérnyomás szoros monitorozása, valamint a vérnyomáscsökkentő gyógyszerek dózisának módosítása is szükségessé válhat.

Idősek
A dózis módosítása nem szükséges időseknél.

Vesekárosodás
Súlyos vesekárosodásban szenvedő vagy haemodialysis kezelésben részesülő betegeknél csak korlátozott tapasztalatok állnak rendelkezésre. Ezeknél a betegeknél egy kisebb, 20 mg-os kezdő dózis ajánlott (lásd 4.4 pont). Enyhe – közepesen súlyos fokú vesekárosodásban szenvedő betegek esetén nincs szükség a dózis módosítására. A telmizartán nem távolítható el a vérből hemofiltrációval, és nem dializálható.

Májkárosodás
A Telmizartán Amarox súlyos májkárosodásban szenvedő betegek számára ellenjavallt (lásd 4.3 pont).
Enyhe és közepesen súlyos májkárosodás esetén a dózis nem haladhatja meg a napi egyszeri 40 mg-ot (lásd 4.4 pont).

Gyermekek és serdülők
A Telmizartán Amarox biztonságosságát és hatásosságát 18 évesnél fiatalabb gyermekek és serdülők esetében nem igazolták.
A jelenleg rendelkezésre álló adatok leírása az 5.1 és 5.2 pontban található, de nincs az adagolásra vonatkozó javaslat.

Az alkalmazás módja
A telmizartán-tabletta naponta egyszeri, szájon át történő alkalmazásra szánt készítmény, amit étkezés közben vagy attól függetlenül, egészben, folyadékkal kell lenyelni.

Óvintézkedések a gyógyszer tárolása vagy alkalmazása előtt
A telmizartán-készítményt a tabletta higroszkópos tulajdonsága miatt a zárt buborékcsomagolásban kell tárolni. A tablettát csak röviddel a bevétel előtt szabad kivenni a buborékcsomagolásból (lásd 6.6 pont).

4.3 Ellenjavallatok

· A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.
· A terhesség második és harmadik trimesztere (lásd 4.4 és 4.6 pont).
· Az epeutak obstruktív rendellenességei.
· Súlyos májkárosodás.

A telmizartán egyidejű alkalmazása aliszkirén-tartalmú készítményekkel ellenjavallt diabetes mellitusban szenvedő vagy károsodott veseműködésű betegeknél (GFR < 60 ml/perc/1,73 m2) (lásd 4.5 és 5.1 pont).

4.4 Különleges figyelmeztetések és az alkalmazással kapcsolatos óvintézkedések
Terhesség
Az angiotenzin II (ATII)-receptor-blokkolókkal történő kezelést terhesség alatt nem szabad elkezdeni. Hacsak az ATII-receptor-blokkolóval történő kezelés folytatása nem elengedhetetlen, a terhességet tervező betegeket olyan más antihipertenzív kezelésre kell átállítani, melynek a terhesség alatti alkalmazásra vonatkozó biztonságossági profilja megalapozott. Terhesség megállapítását követően az ATII-receptor-blokkolók szedését azonnal abba kell hagyni és amennyiben szükséges, egy másik kezelést el kell kezdeni (lásd 4.3 és 4.6 pont).

Májkárosodás
Miután a telmizartán elsősorban az epén keresztül eliminálódik, cholestasisban, epeúti obstruktív betegségben vagy súlyos májkárosodásban szenvedő betegeknek a telmizartán nem adható (lásd 4.3 pont). Ezeknél a betegeknél a telmizartán hepaticus clearance-ének csökkenése várható. A telmizartánt csak elővigyázatossággal szabad adni enyhe és közepesen súlyos fokú májkárosodás esetén.

Renovascularis hypertonia
Olyan betegeknél, akiknél az arteria renalis kétoldali szűkülete, vagy az egyetlen funkcionáló vese artériájának szűkülete áll fenn, a renin-angiotenzin-aldoszteron rendszeren ható szerekkel történő kezelés fokozza a súlyos hypotensio és a veseelégtelenség kockázatát.

Vesekárosodás és vesetranszplantáció
Vesekárosodás esetén a telmizartán-kezelés mellett a szérum kálium- és kreatininszintjének rendszeres ellenőrzése indokolt. Nincs tapasztalat azon betegek telmizartán-kezelésével kapcsolatban, akiknél a közelmúltban vesetranszplantációt végeztek.
A telmizartán nem távolítható el a vérből hemofiltrációval, és nem dializálható.

Volumen- és/vagy nátriumhiányos betegek
Symptomaticus hypotensio léphet fel, különösen a telmizartán első dózisa után azon betegeknél, akiknél volumen- és/vagy nátriumhiány alakult ki pl. nagy dózisú diuretikus kezelés, sószegény diéta, ill. hasmenés vagy hányás következtében. A telmizartán adagolásának elkezdése előtt ezeket az állapotokat korrigálni kell. A telmizartán adása előtt korrigálni kell a volumen- és/vagy nátriumhiányt.

A renin-angiotenzin-aldoszteron rendszer kettős blokádja (RAAS)
Bizonyíték van rá, hogy az ACE-gátlók, angiotenzin II-receptor-blokkolók vagy aliszkirén egyidejű alkalmazása fokozza a hypotonia, hyperkalaemia és csökkent veseműködés (beleértve az akut veseelégtelenség) kockázatát. A RAAS ACE-gátlók, angiotenzin II-receptor-blokkolók vagy aliszkirén kombinált alkalmazásával történő kettős blokádja ezért nem javasolt (lásd 4.5 és 5.1 pont). Ha a kettősblokád-kezelést abszolút szükségesnek ítélik, ez csak szakorvos felügyeletével, a vesefunkció, elektrolitszintek és a vérnyomás gyakori és szoros ellenőrzése mellett történhet. Az ACE-gátlók és angiotenzin II-receptor-blokkolók diabeteses nephropathiaban szenvedő betegeknél egyidejűleg nem alkalmazhatók.

Egyéb, a renin-angiotenzin-aldoszteron rendszer stimulációjával járó állapotok
Olyan betegeknél, akiknek a vascularis tónusa és a vesefunkciója elsősorban a renin-angiotenzin-aldoszteron rendszer aktivitásától függ (pl. súlyos pangásos szívelégtelenség vagy vesebetegség, pl. az arteria renalis stenosisa esetén), az e rendszerre ható gyógyszerekkel való kezelés, pl. telmizartán-kezelés során akut hypotensiót, hyperazotaemiát, oliguriát és ritkán akut veseelégtelenséget észleltek (lásd 4.8 pont).

Primer aldosteronismus
A renin-angiotenzin rendszer gátlása útján ható vérnyomáscsökkentő hatású gyógyszerekre a primer aldosteronismusban szenvedő betegek általában nem reagálnak, ezért a telmizartán alkalmazása nem javasolt.

Aortastenosis, mitralis stenosis, hypertrophiás obstructiv cardiomyopathia
Más vasodilatatorokhoz hasonlóan fokozott óvatosság szükséges aortastenosis vagy mitralis stenosis és hypertrophiás obstructiv cardiomyopathia esetén.

Inzulin- vagy antidiabetikum-kezelés alatt álló diabeteses betegek
Ezeknél a betegeknél telmizartán-kezelés során hypoglykaemia fordulhat elő. Ezért ezeknél a betegeknél a vércukorszint megfelelő ellenőrzése szükséges. Az inzulin vagy az antidiabetikum dózisának módosítása is szükségessé válhat, ha az indokolt.

Hyperkalaemia
A renin-angiotenzin-aldoszteron rendszerre ható gyógyszerek alkalmazása hyperkalaemiát okozhat. Időseknél, veseelégtelenségben szenvedő betegeknél, cukorbetegeknél, egyidejűleg más, a szérum káliumszintjét esetleg emelő gyógyszert szedő betegeknél és/vagy más egyidejű események esetén a hyperkalaemia halálos is lehet.

Renin-angiotenzin-aldoszteron rendszert befolyásoló gyógyszer egyidejű alkalmazásának mérlegelése előtt fel kell mérni az előny/kockázat arányt.
A hyperkalaemia főbb rizikófaktorai:
· cukorbetegség, vesekárosodás, életkor (> 70 év);
· egy vagy több, a renin-angiotenzin-aldoszteron rendszert befolyásoló és/vagy káliumpótló gyógyszer egyidejű alkalmazása. A következő gyógyszerek, illetve gyógyszercsoportok okozhatnak hyperkalaemiát: káliumtartalmú sópótló készítmények, káliummegtakarító diuretikumok, ACE-gátlók, angiotenzin II-receptor-blokkolók, nem-szteroid gyulladáscsökkentő gyógyszerek (beleértve a szelektív COX-2-gátlókat), heparin, immunszuppresszív szerek (ciklosporin vagy takrolimusz), valamint a trimetoprim.
· egyidejű események, különösképpen dehidráció, akut cardialis decompensatio, metabolikus acidosis, vesefunkció-romlás, a vese állapotának hirtelen romlása (pl.: fertőző betegségek), sejtszétesés (pl.: akut végtagi ischaemia, rhabdomyolisis, kiterjedt trauma).

A kockázatnak kitett betegeknél a káliumszint szoros ellenőrzése javasolt (lásd 4.5 pont).

Etnikai különbségek
Az angiotenzinkonvertálóenzim-gátlókhoz hasonlóan úgy tűnik, hogy a telmizartán és más angiotenzin II-receptor-blokkolók kevésbé csökkentik a vérnyomást a fekete populációban, mint a nem feketében; ennek az lehet az oka, hogy a fekete hypertoniás betegeknél gyakoribb az alacsony reninszint.

Ischaemiás szívbetegség
Miként más vérnyomáscsökkentő szerek esetében is, ischaemiás szívbetegségben vagy ischaemiás cardiovascularis betegségben szenvedő betegeknél a vérnyomás nagymértékű csökkentése myocardialis infarctus vagy stroke kialakulásához vezethet.

Intestinalis angiooedema
Intestinalis angiooedemáról számoltak be angiotenzin II-receptor-blokkolóval kezelt betegeknél (lásd 4.8 pont). Ezeknél a betegeknél abdominalis fájdalom, hányinger, hányás és hasmenés jelentkezett. A tünetek az angiotenzin II-receptor-blokkolóval végzett kezelés leállítása után megszűntek. Amennyiben intestinalis angiooedemát diagnosztizálnak, a telmizartán-kezelést le kell állítani, és a beteget megfelelően monitorozni kell mindaddig, amíg a tünetek teljes mértékben meg nem szűnnek.

Nátrium
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

4.5 Gyógyszerkölcsönhatások és egyéb interakciók

Digoxin
Ha a telmizartánt digoxinnal adták együtt, a digoxin plazmabeli csúcskoncentrációjának (49%) és a mélyponti koncentrációjának (20%) medián értékeinek emelkedését figyelték meg. A telmizartán-kezelés elkezdésekor, módosításakor és leállításakor a digoxin szintjét monitorozni kell, hogy az a terápiás tartományban maradjon.

A renin-angiotenzin-aldoszteron rendszerre ható más gyógyszerekhez hasonlóan, a telmizartán is okozhat hyperkalaemiát (lásd 4.4 pont). Ennek kockázatát fokozza olyan gyógyszerrel történő kombinált kezelés, ami szintén okozhat hyperkalaemiát (káliumtartalmú sópótló készítmények, káliummegtakarító diuretikumok, ACE-gátlók, angiotenzin II-receptor-blokkolók, nem-szteroid gyulladáscsökkentő gyógyszerek [beleértve a szelektív COX-2-gátlókat], heparin, immunszuppresszív szerek [ciklosporin vagy takrolimusz], valamint a trimetoprim).

A hyperkalaemia kialakulása az egyidejűleg fennálló kockázati tényezőktől függ. Fokozott a kockázat a fent említett gyógyszerek kombinált alkalmazása esetén. A kockázat különösen nagy káliummegtakarító diuretikummal vagy káliumtartalmú sópótló készítménnyel történő kombináció esetén. Ugyanakkor például az ACE-gátlókkal vagy nem-szteroid gyulladáscsökkentőkkel való egyidejű alkalmazás kisebb kockázatot jelent, feltéve, hogy az alkalmazással kapcsolatos óvintézkedéseket szigorúan betartják.

Egyidejű alkalmazás nem javasolt.

Káliummegtakarító diuretikumok vagy káliumpótló készítmények
Az angiotenzin II-receptor-blokkolók, így a telmizartán is, mérséklik a diuretikumok okozta káliumvesztést. A káliummegtakarító diuretikumok, mint például a spironolakton, eplerenon, triamteren vagy az amilorid, a káliumpótló vagy káliumot tartalmazó sópótló készítmények jelentősen megemelhetik a szérum káliumszintjét. Ha egyidejű alkalmazásuk dokumentált hypokalaemia miatt indokolt, csak óvatosan és a szérum káliumszintjének gyakori ellenőrzése mellett alkalmazhatók.

Lítium
A szérum lítiumszintjének reverzibilis emelkedéséről és toxicitásról számoltak be a lítium angiotenzinkonvertálóenzim-gátlókkal, és angiotenzin II-receptor-blokkolókkal – köztük a telmizartánnal – történő egyidejű alkalmazása kapcsán. Amennyiben ilyen kombináció alkalmazása szükséges, a szérum lítiumszintjének gondos ellenőrzése javasolt.

Óvatosságot igénylő egyidejű alkalmazás.

Nem-szteroid gyulladáscsökkentők
A nem-szteroid gyulladáscsökkentők (úgymint a gyulladáscsökkentő dózisban alkalmazott acetilszalicilsav, COX-2-gátlók és nem szelektív nem-szteroid gyulladáscsökkentők) csökkenthetik az angiotenzin II-receptor-blokkolók antihipertenzív hatását. Néhány vesekárosodásban szenvedő betegnél (pl.: dehidratált betegek, vesekárosodásban szenvedő idős betegek) az angiotenzin II-receptor-blokkolók és ciklooxigenáz-gátlók egyidejű alkalmazása a vesefunkció további rosszabbodását, esetleg akut veseelégtelenséget okozhat, mely általában reverzibilis. Emiatt a kombináció csak óvatosan alkalmazható, különösen időseknél. A betegeket megfelelően hidrálni kell, illetve megfontolandó a vesefunkciónak az egyidejű kezelés megkezdését követően, illetve azután bizonyos időközönként történő ellenőrzése.

Egy vizsgálatban a telmizartán és a ramipril együttadása a ramipril és a ramiprilát AUC0-24- és Cmax-értékének 2,5-szeres növekedéséhez vezetett. Ennek a megfigyelésnek a klinikai jelentősége nem ismert.

Diuretikumok (tiazidok és kacsdiuretikumok)
A korábbi nagy dózisú diuretikus kezelés, mint például furoszemid- (kacsdiuretikum) és hidroklorotiazid- (tiazid diuretikum) kezelés volumenvesztést, illetve hypotensio kialakulásának kockázatát okozhatja a telmizartán-kezelés megkezdésekor.

Egyidejű alkalmazásukkor ezt figyelembe kell venni.

Egyéb vérnyomáscsökkentő szerek
A telmizartán vérnyomáscsökkentő hatását más vérnyomáscsökkentő készítmények egyidejű alkalmazása fokozhatja.
A klinikai vizsgálati adatok azt mutatták, hogy a renin-angiotenzin-aldoszteron rendszernek (RAAS) ACE-gátlók, angiotenzin II-receptor-blokkolók vagy aliszkirén kombinációjával történő kettős blokádja nagyobb gyakorisággal okoz mellékhatásokat, például hypotoniát, hyperkalaemiát vagy beszűkült veseműködést (többek között akut veseelégtelenséget is), mint csak egyféle RAAS-ra ható szer alkalmazása (lásd 4.3, 4.4 és 5.1 pont).

Farmakológiai tulajdonságaik alapján várható, hogy a következő gyógyszerek fokozhatják valamennyi típusú vérnyomáscsökkentő szer, így a telmizartán antihipertenzív hatását: baklofén, amifosztin.
Ezenkívül az orthostaticus hypotoniát az alkohol, barbiturátok, kábító fájdalomcsillapítók, illetve az antidepresszánsok súlyosbíthatják.

Kortikoszteroidok (szisztémás adagolás)
A vérnyomáscsökkentő hatás csökkenése.

4.6 Termékenység, terhesség és szoptatás

Terhesség

	Az angiotenzin II-receptor-blokkolók alkalmazása nem javasolt a terhesség első trimeszterében (lásd 4.4 pont).
Az angiotenzin II-receptor-blokkolók alkalmazása ellenjavallt a terhesség második és harmadik trimeszterében (lásd 4.3 és 4.4 pont).



A telmizartán terhes nőknél történő alkalmazásáról nincs megfelelő adat. Az állatoknál végzett vizsgálatok reprodukciós toxicitást mutattak (lásd 5.3 pont).

A terhesség első harmada alatti ACE-gátló-expozíciót követő teratogenitási kockázatra vonatkozó epidemiológiai bizonyíték nem volt meggyőző, a kockázat kis mértékű növekedése azonban nem zárható ki. Mivel az angiotenzin II (ATII) -receptor-blokkolók alkalmazásával járó kockázatra vonatkozóan nem állnak rendelkezésre kontrollos epidemiológiai adatok, hasonló kockázattal lehet számolni ezen gyógyszercsoport esetén is. Hacsak az angiotenzin II-receptor-blokkolóval történő kezelés folytatása nem elengedhetetlen, a terhességet tervező betegeket olyan más antihipertenzív kezelésre kell átállítani, melynek a terhesség alatti alkalmazásra vonatkozó biztonságossági profilja megalapozott. Terhesség megállapítását követően az ATII-receptor-blokkolók szedését azonnal abba kell hagyni és amennyiben szükséges, egy másik kezelést el kell kezdeni.

Az angiotenzin II-receptor-blokkolóval való kezelés a terhesség második és harmadik trimeszterében ismerten magzati toxicitást (csökkent vesefunkció, oligohydramnion, a koponyacsontosodás retardációja) és újszülöttkori toxicitást (veseelégtelenség, hypotonia, hyperkalaemia) okoz (lásd 5.3 pont).
Amennyiben az angiotenzin II-receptor-blokkoló-expozíció a terhesség második trimeszterében vagy azután történt, a vesefunkció és a koponya ultrahangvizsgálata javasolt.
Azokat a csecsemőket, akiknek édesanyja angiotenzin II-receptor-blokkolókat szedett, hypotonia kialakulásának észlelése érdekében szoros megfigyelés alatt kell tartani (lásd 4.3 és 4.4 pont).

Szoptatás
Mivel nem áll rendelkezésre információ a telmizartán szoptatás alatt történő alkalmazására vonatkozóan, a telmizartán alkalmazása nem javasolt, és másik, a szoptatásra vonatkozóan jobban alátámasztott biztonságossági profillal rendelkező kezelés választandó, különösen újszülött vagy koraszülött szoptatása esetén.

Termékenység
A preklinikai vizsgálatok során nem figyeltek meg a telmizartán által a női és a férfi termékenységre kifejtett hatást.

4.7 A készítmény hatásai a gépjárművezetéshez és a gépek kezeléséhez szükséges képességekre
Gépjárművezetéskor vagy gépek kezelésekor figyelembe kell venni, hogy a vérnyomáscsökkentőkkel (mint például a telmizartán) történő kezelés mellékhatásaként olykor syncope vagy szédülés léphet fel.

4.8 Nemkívánatos hatások, mellékhatások

A biztonságossági profil összefoglalása
A súlyos mellékhatások között szerepel anaphylaxiás reakció és az angiooedema (ritkán (≥ 1/10 000 - < 1/1000) fordul elő), valamint az akut veseelégtelenség.

A hypertonia miatt kezelt betegeknél a kontrollos vizsgálatokban a mellékhatások összesített előfordulási gyakorisága aétalában hasonló volt a telmizartánnal (41,4%) és a placebóval (43,9%) kezelt csoportban. A mellékhatások incidenciája nem függött az alkalmazott gyógyszer dózisától vagy a betegek nemétől, életkorától és rasszbeli hovatartozásától. A cardiovascularis morbiditás csökkentése indikációban kezelt betegeknél a telmizartán biztonságossági profilja megegyezett a hypertoniás betegek esetében észlelttel.

A következőkben felsorolt mellékhatások a hypertonia miatt kezelt betegek kontrollos klinikai vizsgálataiból és a forgalomba hozatalt követő jelentésekből származnak. A felsorolás figyelembe veszi azokat a súlyos mellékhatásokat és a kezelés megszakításához vezető mellékhatásokat is, amelyek három hosszú távú klinikai vizsgálatból származnak, amelyekben összesen 21 642 beteget kezeltek telmizartánnal akár 6 éven át, a cardiovascularis morbiditás csökkentése érdekében.

A mellékhatások táblázatos felsorolása
A mellékhatásokat gyakoriság szerint a következő kategóriákba csoportosították:
nagyon gyakori (≥ 1/10), gyakori (≥ 1/100 - < 1/10), nem gyakori (≥ 1/1000 - < 1/100), ritka (≥ 1/10 000 - < 1/1000), nagyon ritka (< 1/10 000).

Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

	Fertőző betegségek és parazitafertőzések

	Nem gyakori:
	Húgyúti fertőzések, cystitis, felső légúti fertőzések, például pharyngitis és sinusitis

	Ritka:
	Sepsis, halálos kimenetelű eseteket is beleértve1

	Vérképzőszervi és nyirokrendszeri betegségek és tünetek

	Nem gyakori:
	Anaemia

	Ritka:
	Eosinophilia, thrombocytopenia

	Immunrendszeri betegségek és tünetek

	Ritka:
	Anaphylaxiás reakciók, túlérzékenység

	Anyagcsere- és táplálkozási betegségek és tünetek

	Nem gyakori:
	Hyperkalaemia

	Ritka:
	Hypoglykaemia (cukorbetegeknél), hyponatraemia

	Pszichiátriai kórképek

	Nem gyakori:
	Álmatlanság, depresszió

	Ritka:
	Szorongás

	Idegrendszeri betegségek és tünetek

	Nem gyakori:
	Syncope, szédülés

	Ritka:
	Aluszékonyság

	Szembetegségek és szemészeti és tünetek

	Ritka:
	Látáskárosodás

	A fül és az egyensúly-érzékelő szerv betegségei és tünetei

	Nem gyakori:
	Szédülés

	Szívbetegségek és a szívvel kapcsolatos tünetek

	Nem gyakori:
	Bradycardia

	Ritka:
	Tachycardia

	Érbetegségek és tünetek

	Nem gyakori:
	Hypotensio2, orthostaticus hypotonia

	Légzőrendszeri, mellkasi és mediastinalis betegségek és tünetek

	Nem gyakori:
	Dyspnoe, köhögés

	Nagyon ritka:
	Interstitialis tüdőbetegség4

	Emésztőrendszeri betegségek és tünetek

	Nem gyakori:
	Hasi fájdalom, hasmenés, emésztési zavar, puffadás, hányás

	Ritka:
	Szájszárazság, hasi diszkomfortérzés, dysgeusia

	Máj- és epebetegségek, illetve tünetek

	Ritka:
	Kóros májfunkciós értékek/májbetegség3

	A bőr és a bőr alatti szövet betegségei és tünetei

	Nem gyakori:
	Pruritus, hyperhidrosis, bőrkiütés

	Ritka:
	Angiooedema (beleértve a halálos kimenetelt is), ekzema, erythema, urticaria, gyógyszerkiütés, toxikus bőrkiütés

	A csont- és izomrendszer, valamint a kötőszövet betegségei és tünetei

	Nem gyakori:
	Hátfájás (pl. ischias), izomgörcs, myalgia

	Ritka:
	Arthralgia, végtagfájdalom, ínfájdalom (íngyulladásszerű tünetek)

	Vese- és húgyúti betegségek és tünetek

	Nem gyakori:
	Vesekárosodás (az akut vesekárosodást is beleértve)

	Általános tünetek, az alkalmazás helyén fellépő reakciók

	Nem gyakori:
	Mellkasi fájdalom, gyengeség

	Ritka:
	Influenzaszerű megbetegedés

	Laboratóriumi és egyéb vizsgálatok eredményei

	Nem gyakori:
	Emelkedett kreatininszint a vérben

	Ritka:
	Csökkent haemoglobinszint, emelkedett húgysavszint, emelkedett májenzimértékek, emelkedett kreatin-foszfokináz-szint.


1,2,3,4 A további információkat lásd az „A kiválasztott mellékhatások leírása” alpontban.

A kiválasztott mellékhatások leírása
Sepsis
A PRoFESS vizsgálatban a telmizartán esetén a placebóhoz képest a sepsis incidenciájának növekedését figyelték meg. A jelenség véletlen felfedezés vagy egy, ez idáig ismeretlen mechanizmus következménye lehet (lásd 5.1 pont).

Hypotensio
Ezt a mellékhatást gyakran jelentették azoknál a kontrollált vérnyomású betegeknél, akiknek a telmizartánt a cardiovascularis morbiditás csökkentése céljából adták a standard kezelésen felül.

Kóros májfunkciós értékek/májbetegség
A forgalomba hozatalt követően tapasztalt kóros májfunkciós érték/májbetegség legtöbb esetben japán betegeknél fordult elő. Japán betegeknél ezek a mellékhatások valószínűleg gyakrabban jelentkeznek.

Interstitialis tüdőbetegség
A gyógyszer forgalomba hozatalát követően a telmizartán szedésével időbeli összefüggésben interstitialis tüdőbetegség eseteit jelentették, de ok-okozati összefüggést nem igazoltak.

Intestinalis angiooedema
Egyes esetekben intestinalis angiooedemáról számoltak be angiotenzin II-receptor-blokkoló alkalmazását követően (lásd 4.4 pont).

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9 Túladagolás

A telmizartán túladagolásáról korlátozott mennyiségű humán adat áll rendelkezésre.

Tünetek
A telmizartán túladagolása után leginkább jellemző tünet a hypotensio és tachycardia, azonban bradycardia, szédülés, a szérum kreatininszintjének emelkedése és akut veseelégtelenség is előfordult.

Kezelés
A telmizartán hemofiltrációval nem távolítható el, és nem dializálható. A beteg állapotát gondosan monitorozni kell, tüneti és szupportív kezelés szükséges. A kezelés függ a gyógyszer bevétele után eltelt időtől és a tünetek súlyosságától. Ajánlott a hánytatás és/vagy a gyomormosás. Kedvező hatásúnak bizonyulhat túladagolás kezelésében az aktív szén is. A szérum elektrolit- és a kreatininszintjét gyakran szükséges ellenőrizni. Hypotensio kialakulása esetén hanyatt kell fektetni a beteget, és gyorsan elektrolit- és folyadékpótlást kell alkalmazni.


5. FARMAKOLÓGIAI TULAJDONSÁGOK

5.1 Farmakodinámiás tulajdonságok

Farmakoterápiás csoport: Angiotenzin II-receptor-blokkolók (ARB-k), önmagukban
ATC kód: C09CA07.

Hatásmechanizmus
A telmizartán per os adva hatékony és szelektív angiotenzin II 1-es típusú (AT1) receptor-blokkoló. A receptorhoz nagyon nagy affinitással kötődő telmizartán leszorítja az angiotenzin II-t az annak ismert farmakológiai hatásait közvetítő AT1-receptor altípusról. A telmizartán nem fejt ki semmilyen parciális agonista hatást az AT1-receptoron. Szelektíven kötődik az AT1-receptorokhoz, és a kötődés hosszú tartamú. Nem mutat affinitást más receptorokhoz (pl. AT2 vagy egyéb, kevésbé ismert AT-receptorok). E receptorok funkcionális szerepe nem ismert, miként az sem, hogy az angiotenzin II (melynek szintjét a telmizartán emeli) által potenciálisan előidézett hiperstimulációjuknak milyen hatása van. A telmizartán csökkenti a plazma aldoszteronszintjét; nem gátolja a plazma renin aktivitását, és nem blokkolja az ioncsatornákat. Nem gátolja a bradykinin lebontását is végző angiotenzinkonvertáló-enzimet (kinináz II). Ezért nem várható, hogy a bradykinin közvetítette mellékhatásokat potencírozza.

Embereknél 80 mg telmizartán adásával szinte teljes mértékben kiküszöbölhető az angiotenzin II által kiváltott vérnyomás-emelkedés; ez a gátló hatás 24 órán keresztül érvényesül és még 48 óra múlva is kimutatható.

Klinikai hatásosság és biztonságosság
Az essentialis hypertonia kezelése
A telmizartán első dózisának bevétele után a vérnyomáscsökkentő hatás fokozatosan, 3 órán belül alakul ki. A vérnyomáscsökkentő hatás maximumát rendszerint a kezelés kezdete után 4-8 héttel éri el, és hosszú távú kezelés esetén is fennmarad.

Ambuláns vérnyomás-monitorozás eredményei alapján a vérnyomáscsökkentő hatás fennmarad 24 órán keresztül, beleértve a következő dózis bevétele előtti utolsó 4 órát is. Ezt megerősítette, hogy a placebokontrollos vizsgálatokban a 40 mg-os és 80 mg-os telmizartán-dózisok után a maradékhatás-csúcshatás aránya egységesen 80% felett maradt. Dózisfüggőnek tűnik, hogy mennyi idő alatt tér vissza a kiindulási szintre a szisztolés vérnyomás. Ebben a tekintetben a diasztolés vérnyomásra vonatkozó adatok nem egyértelműek.

A telmizartán hypertoniás betegeknél a szisztolés és diasztolés vérnyomást egyaránt csökkenti, a szívfrekvenciát azonban nem módosítja. Nincs még magyarázat arra, hogyan járul hozzá a vérnyomáscsökkentő hatáshoz a gyógyszer diuretikus és nátriuretikus hatása. A telmizartán vérnyomáscsökkentő hatásossága hasonló a más vegyületcsoportokba tartozó antihipertenzívumokéhoz (ezt igazolják a telmizartánt és az amlodipint, az atenololt, az enalaprilt, a hidroklorotiazidot és a lizinoprilt összehasonlító klinikai vizsgálatok eredményei).

A telmizartán adagolásának hirtelen abbahagyása után a vérnyomás fokozatosan, néhány nap alatt tér vissza a kezelés előtti értékre, nem lép fel „rebound” vérnyomás-emelkedés.

A száraz köhögés szignifikánsan ritkábban jelentkezett telmizartánnal kezelt betegeknél, mint azoknál, akiknek ACE-gátlót adtak azon klinikai vizsgálatokban, melyekben a két vérnyomáscsökkentő kezelést hasonlították össze.

Cardiovascularis prevenció
Az ONTARGET (ONgoing Telmisartan Alone and in Combination with Ramipril Global Endpoint Trial) vizsgálatban a telmizartán, a ramipril és a telmizartán és ramipril kombinációjának 25 620, olyan 55 évesnél idősebb beteg cardiovascularis kimenetélére kifejtett hatását hasonlították össze, akiknek az anamnézisében koszorúér-betegség, stroke, TIA, perifériás érbetegség vagy szervkárosodással (pl. retinopathiával, balkamrai hypertrophiával, makro- vagy mikroalbuminuriával) járó, 2-es típusú diabetes mellitus szerepelt; amely betegpopuláció a cardiovascularis események szempontjából kockázatnak kitett populációt jelent.

A betegek véletlen besorolás alapján kerültek a következő három csoport valamelyikébe: 80 mg telmizartán (n = 8542), 10 mg ramipril (n = 8576), vagy 80 mg telmizartán és 10 mg ramipril kombinácáiója (n = 8502), és a betegeket átlagosan 4,5 éven át követték.

A telmizartán a ramiprilhez hasonló hatást mutatott a cardiovascularis halálozás, nem fatális myocardialis infarctus, nem fatális stroke, és a pangásos szívelégtelenség miatti kórházi kezelés elsődleges összetett végpontjának csökkentésében. Az elsődleges végpont incidenciája hasonló volt a telmizartán- (16,7%) és a ramipril- (16,5%) csoportokban. A kockázati hányados a telmizartán esetén a ramiprilhez képest 1,01 volt (97,5%-os CI 0,93-1,10, p [non-inferioritás] = 0,0019 1,13-os határnál). 
A bármely okból bekövetkezett halálozás a telmizartánnal kezelt betegeknél 11,6%, a ramiprillel kezelteknél 11,8% volt.

A telmizartán a ramiprilhez hasonlóan hatékony volt a következő, előre meghatározott másodlagos végpontok esetében: cardiovascularis halálozás, nem fatális myocardialis infarctus, és nem fatális stroke (0,99 [97,5%-os CI 0,90-1,08], p [non-inferioritás] = 0,0004); ezek voltak a ramipril hatását a placebóval szemben vizsgáló HOPE (Heart Outcomes Prevention Evaluation Study) referenciavizsgálat elsődleges végpontjai.

A TRANSCEND vizsgálatban ACE-inhibitorral szemben intoleráns, egyébként az ONTARGET vizsgálat beválasztási kritériumainak megfelelő betegeket randomizáltak, akik a standard kezelésen felül 80 mg telmizartánt (n = 2954) vagy placebót (n = 2972) kaptak. Az utánkövetés átlagos időtartama 4 év és 8 hónap volt. Nem találtak statisztikailag szignifikáns különbséget az elsődleges összetett végpont (cardiovascularis halálozás, nem fatális myocardialis infarctus, nem fatális stroke, vagy kórházi kezelést igénylő pangásos szívelégtelenség) incidenciájában (15,7% a telmizartán-, és 17,0% a placebocsoportban, kockázati arány 0,92 (95%-os CI 0,81-1,05, p = 0,22)). A telmizartán a placebóhoz képest előnyösebbnek bizonyult a cardiovascularis halálozás, nem fatális myocardialis infarktus és nem fatális stroke előre meghatározott másodlagos összetett végpontja szempontjából (0,87 [95%-os CI 0,76-1,00, p = 0,048]). A cardiovascularis mortalitásra kifejtett előnyös hatásra vonatkozó bizonyítékot nem találtak (kockázati arány 1,03, 95%-os CI 0,85-1,24).

A köhögés és az angiooedema ritkábban jelentkezett a telmizartánnal kezelt, mint a ramiprillel kezelt betegek esetében, míg hypotensio a telmizartán esetében jelentkezett gyakrabban.

A telmizartán és a ramipril kombinációja nem volt előnyösebb az önmagában alkalmazott ramiprilnél vagy telmizartánnál. A cardiovascularis mortalitás és a bármely okból bekövetkező mortalitás számszerűleg gyakoribb volt a kombináció esetén. Ezenkívül szignifikánsan nagyobb incidenciával fordult elő hyperkalaemia, veseelégtelenség, hypotensio és syncope a kombinációs karon. Ezért a telmizartán és ramipril kombinációja nem javasolt ebben a populációban.

A PRoFESS („Prevention Regimen For Effectively avoiding Second Strokes”) vizsgálatban a közelmúltban stroke-on átesett, 50 éves vagy annál idősebb betegeknél a telmizartán esetén a sepsis incidenciájának növekedését figyelték meg a placebóhoz képest (0,70% vs. 0,49%) (RR 1,43 [95%-os konfidenciaintervallum, 1,00-2,06]); a fatális kimenetellel járó sepsis eseteinek incidenciája a placebót szedőkhöz képest (0,16%) a telmizartánt szedő betegeknél növekedett (0,33%) (RR 2,07 [95%-os konfidenciaintervallum, 1,14-3,76]). A telmizartán alkalmazása során a sepsis előfordulásának megfigyelt növekedése véletlen felfedezés vagy egy, ez idáig ismeretlen mechanizmus következménye lehet.

Két nagy, randomizált, kontrollos vizsgálatban (ONTARGET (ONgoing Telmisartan Alone and in combination with Ramipril Global Endpoint Trial) és VA NEPHRON-D (The Veterans Affairs Nephropathy in Diabetes)) vizsgálták az ACE-gátló és angiotenzin II-receptor-blokkolók kombinált alkalmazását.
Az ONTARGET vizsgálatot olyan betegeknél végezték, akiknek a kórtörténetében cardiovascularis vagy cerebrovascularis betegség, vagy szervkárosodással járó 2-es típusú diabetes mellitus szerepelt. További információért lásd még a „Cardiovascularis prevenció” pontban szereplő információkat. A VA NEPHRON-D vizsgálatot 2-es típusú diabetesben és diabeteses nephropathiában szenvedő betegeknél végezték.
Ezek a vizsgálatok nem mutattak ki szignifikánsan előnyös hatásokat a renalis és/vagy cardiovascularis kimenetel és a mortalitás vonatkozásában, miközben a monoterápia esetén megfigyelthez képest nőtt a hyperkalaemia, akut veseelégtelenség és/vagy hypotensio kockázata. A hasonló farmakodinámiás tulajdonságok alapján ezek az eredmények más ACE-gátlók és angiotenzin II-receptor-blokkolók esetében is relevánsak.
Az ACE-gátlók és angiotenzin II-receptor-blokkolók nem alkalmazhatók egyidejűleg diabeteses nephropathiaban szenvedő betegeknél.

Az ALTITUDE (Aliskiren Trial in Type 2 Diabetes Using Cardiovascular and Renal Disease Endpoints) vizsgálat célja az volt, hogy megállapítsák, előnyös-e a standard ACE-gátlóval vagy angiotenzin II-receptor-blokkolóval történő kezelés kiegészítése aliszkirénnel 2-es típusú diabetesben és krónikus vesebetegségben, illetve cardiovascularis betegségben vagy mindkettőben szenvedő betegeknél. A vizsgálatot idő előtt leállították, mert nőtt a mellékhatások kockázata. A cardiovascularis eredetű halál és a stroke szám szerint gyakoribb volt az aliszkirén-csoportban, mint a placebocsoportban, és a jelentős mellékhatások illetve súlyos mellékhatások (hyperkalaemia, hypotensio és veseműködési zavar) is gyakoribbak voltak az aliszkirén-csoportban, mint a placebocsoportban.

Gyermekek és serdülők
A telmizartán biztonságosságát és hatásosságát 18 évesnél fiatalabb gyermekek és serdülők esetében nem igazolták.

A telmizartán két dózisának vérnyomáscsökkentő hatását vizsgálták 76 hypertoniás, 6 - < 18 éves, jelentősen túlsúlyos (≥ 20 kg - ≤ 120 kg testtömegű, átlagosan 74,6 kg-os) betegnél, akiket 4 héten át 1 mg/ttkg (n = 29) vagy 2 mg/ttkg (n = 31) telmizartánnal kezeltek. A beválasztásnál a másodlagos hypertonia jelenlétét nem vizsgálták. Néhány, a vizsgálatban részt vevő betegnél az alkalmazott dózisok nagyobbak voltak a hypertonia kezelésére a felnőtt populációban javasoltnál, ami elérte a felnőtteknél vizsgált, napi 160 mg-os dózishoz hasonló szintet.
Az életkori hatásokat figyelembe vevő korrekció után a kiindulási értékhez viszonyított átlagos szisztolés vérnyomáscsökkenés (elsődleges cél) 14,5 (1,7) Hgmm volt a 2 mg/ttkg telmizartánt kapó, 9,7 (1,7) Hgmm az 1 mg/ttkg telmizartánt kapó és 6,0 (2,4) Hgmm volt a placebocsoportban.
A korrigált diasztolés vérnyomáscsökkenés értékei a kiindulási értékekhez képest 8,4 (1,5) Hgmm, 4,5 (1,6) Hgmm és 3,5 (2,1) Hgmm voltak. A változás dózisfüggőnek bizonyult. A vizsgálat 6 - ≤ 18 éves betegekre vonatkozó biztonságossági adatai alapvetően a felnőtteknél megfigyeltekhez hasonlóak voltak. A hosszú távú telmizartán-kezelés biztonságosságát gyermekeknél és serdülőknél nem értékelték.
Az ezen betegpopulációban észlelt eosinophilszám-emelkedést felnőtteknél nem figyelték meg. Ennek klinikai jelentősége és relevanciája nem ismert.
Hypertoniás gyermekeknél és serdülőknél a telmizartán hatásosságára és biztonságosságára vonatkozó következtetéseket ezen klinikai adatok alapján nem lehet levonni.

5.2 Farmakokinetikai tulajdonságok

Felszívódás
A telmizartán gyorsan, azonban változó mértékben szívódik fel. Abszolút biohasznosulása átlagosan 50%-os. A telmizartánt étkezés közben bevéve 40 mg-os dózis adásakor kb. 6%-kal, 160 mg-os dózis adásakor kb. 19%-kal csökken a plazmakoncentráció-idő görbe alatti terület (AUC0-∞). Három órával a bevétel után azonban már nem különbözik az éhgyomorra, ill. étkezés közben adott telmizartán plazmaszintje.

Linearitás/nem-linearitás
Az AUC csekély mértékű csökkenése feltehetően nem csökkenti a telmizartán hatékonyságát. Nincs egyenes arányosság a beadott dózis és plazmakoncentrációk között. A Cmax és kisebb mértékben az AUC 40 mg feletti dózisok esetén nem a dózissal arányosan nő.

Eloszlás
A telmizartán nagymértékben (> 99,5%) kötődik a plazmafehérjékhez, elsősorban az albuminhoz és az α1-savas glikoproteinhez. A dinamikus egyensúlyi állapot (steady state) kialakulása után mérhető átlagos látszólagos eloszlási térfogat (Vdss) hozzávetőleg 500 liter.

Biotranszformáció
A telmizartán az anyavegyület glükoroniddá történő konjugációjával metabolizálódik.
A konjugált metabolit nem rendelkezik farmakológiai aktivitással.

Elimináció
A telmizartán eliminációja biexponenciális görbével jellemezhető, terminális felezési ideje > 20 óra. A maximális plazmakoncentráció (Cmax), és kisebb mértékben a plazmakoncentráció-idő görbe alatti terület (AUC) az alkalmazott dózissal nem arányosan nő. A javasolt dózisok alkalmazásakor nem észlelték a telmizartán klinikai szempontból számottevő akkumulációját. Nőknél magasabb plazmaszinteket mértek, mint férfiaknál, ez azonban nem befolyásolta a hatásosságot.

A szájon át (vagy intravénásan) adott telmizartán szinte teljes mértékben a széklettel, javarészt változatlan formában ürül ki a szervezetből. Az alkalmazott dózisnak kevesebb mint 1%-a választódik ki a vizeletben. A máj vérátáramlásához (kb. 1500 ml/perc) viszonyítva a teljes plazma-clearance (Cltot) értéke magas (kb. 1000 ml/perc).

Gyermekek és serdülők
A telmizartán két dózisának farmakokinetikai jellemzőit vizsgálták másodlagos végpontként 6 - < 18 év közötti életkorú, hypertoniás betegeknél (n = 57), négyhetes, 1 mg/ttkg vagy 2 mg/ttkg dózisban alkalmazott telmizartán szedését követően. A farmakokinetikai végpontok közé tartozott a telmizartán dinamikus egyensúlyi állapotának meghatározása gyermekeknél és serdülőknél, valamint az életkorral összefüggő különbségek vizsgálata. Bár a vizsgálat túl kicsi volt ahhoz, hogy a 12 év alatti gyermekek farmakokinetikájára vonatkozóan lényeges következtetéseket lehessen levonni, az eredmények általánosságban megegyeztek a felnőtteknél találtakkal, és megerősítették, hogy a telmizartán nem lineáris tulajdonságait, különösen a Cmax értékeinél.

Nem
Különbséget figyeltek meg a plazmakoncentrációkban; a Cmax körülbelül 3-szor, az AUC pedig 2-szer nagyobb nőknél, mint férfiaknál.

Idősek
A telmizartán farmakokinetikai jellemzői nem különböznek az idős, ill. a 65 évesnél fiatalabb betegeknél.

Vesekárosodás
Enyhe, közepesen súlyos és súlyos vesekárosodásban szenvedő betegeknél a plazmakoncentrációk megduplázódását figyelték meg, mindazonáltal veseelégtelenségben szenvedő, haemodialyisis kezelésben részesülő betegeknél alacsonyabb plazmaszinteket mértek. A telmizartán veseelégtelenségben is nagymértékben kötődik a plazmafehérjékhez, ezért dialysissel nem távolítható el a keringésből. A telmizartán eliminációs felezési ideje nem változik vesekárosodás esetén.

Májkárosodás
Májkárosodásban végzett farmakokinetikai vizsgálatok eredményei alapján közel 100%-ig fokozódhat a telmizartán abszolút biohasznosulása. Az eliminációs felezési idő nem változik májkárosodásban.

5.3 A preklinikai biztonságossági vizsgálatok eredményei

A klinikai alkalmazásra javasolt terápiás tartományban mérhetőhöz hasonló expozíciót kiváltó dózisokkal, normotenziós kísérleti állatoknál végzett preklinikai vizsgálatok során a vörösvértest-jellemzők (vvt-szám, haemoglobinszint és haematokritérték) csökkenését, a vese hemodinamikai paramétereinek változásait (emelkedett karbamid-nitrogén- és kreatininszint), valamint a szérum káliumszintjének emelkedését észlelték. Kutyánál a vesetubulusok kitágulását és atrophiáját figyelték meg. A gyomornyálkahártya károsodását (erosiók, fekélyképződés vagy gyulladás) kutyánál és patkánynál is megfigyelték. Ezeknek az ACE-gátlókkal, illetve az angiotenzin II-receptor-blokkolókkal végzett preklinikai vizsgálatokból már ismert gyógyszerfüggő mellékhatásoknak a kialakulása sóoldat per os adásával megelőzhető volt.

Mind a két állatfajnál észlelték a plazma reninaktivitás fokozódását, továbbá a juxtaglomerularis sejtek hypertrophiáját és/vagy hyperplasiáját. Ezek úgyszintén az ACE-gátlók és más angiotenzin II-receptor-blokkolók gyógyszercsaládjára jellemző hatásoknak tekinthetők, klinikai szempontból azonban valószínűleg nincs jelentőségük.

Teratogén hatása egyértelműen nem bizonyított, azonban a telmizartán toxikus dózistartományában megfigyeltek az utódok postnatalis fejlődésére kifejtett olyan hatást, mint pl. kisebb testtömeg és késleltetett szemnyitás.

Nem igazoltak mutagenitást és jelentős klasztogén aktivitást az in vitro vizsgálatokban és nem volt kimutatható a karcinogenitás patkánynál és egérnél.

A telmizartán esetében nem figyeltek meg a hím vagy nőstény termékenységre gyakorolt hatást.


6. GYÓGYSZERÉSZETI JELLEMZŐK

6.1 Segédanyagok felsorolása

mannit
nátrium-hidroxid
meglumin
magnézium-sztearát

6.2 Inkompatibilitások

Nem értelmezhető.

6.3 Felhasználhatósági időtartam

2 év

6.4 Különleges tárolási előírások

Ez a gyógyszer különleges tárolási hőmérsékletet nem igényel.
A nedvességtől való védelem érdekében az eredeti csomagolásban tárolandó.

6.5 Csomagolás típusa és kiszerelése

OPA/Al/PVC//Al buborékcsomagolás: A tabletták buborékcsomagolásban és dobozban kaphatók.

Kiszerelések:
Telmizartán Amarox 20 mg tabletta: 28, 30 és 98 tabletta.
Telmizartán Amarox 40 mg tabletta: 28, 56, 98 és 100 tabletta.
Telmizartán Amarox 80 mg tabletta: 28, 56, 98 és 100 tabletta.

Nem feltétlenül mindegyik kiszerelés kerül kereskedelmi forgalomba.

6.6 A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7. A FORGALOMBA HOZATALI ENGEDÉLY JOGOSULTJA

Amarox Pharma B.V.
Rouboslaan 32
2252 TR Voorschoten,
Hollandia


8. A FORGALOMBA HOZATALI ENGEDÉLY SZÁMAI

Telmizartán Amarox 20 mg tabletta
OGYI-T-24772/01	28×	OPA/Al/PVC//Al buborékcsomagolásban
OGYI-T-24772/02	30×	OPA/Al/PVC//Al buborékcsomagolásban
OGYI-T-24772/03	98×	OPA/Al/PVC//Al buborékcsomagolásban

Telmizartán Amarox 40 mg tabletta
OGYI-T-24772/04	28×	OPA/Al/PVC//Al buborékcsomagolásban
OGYI-T-24772/05	56×	OPA/Al/PVC//Al buborékcsomagolásban
OGYI-T-24772/06	98×	OPA/Al/PVC//Al buborékcsomagolásban
OGYI-T-24772/07	100×	OPA/Al/PVC//Al buborékcsomagolásban

Telmizartán Amarox 80 mg tabletta
OGYI-T-24772/08	28×	OPA/Al/PVC//Al buborékcsomagolásban
OGYI-T-24772/09	56×	OPA/Al/PVC//Al buborékcsomagolásban
OGYI-T-24772/10	98×	OPA/Al/PVC//Al buborékcsomagolásban
OGYI-T-24772/11	100×	OPA/Al/PVC//Al buborékcsomagolásban


9. A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 3.


10. A SZÖVEG ELLENŐRZÉSÉNEK DÁTUMA

